যেমন ধরুন সোনারপুরের স্বামী বিবেকানন্দ ইন্সটিটিউট অব ম্যানেজমেন্ট অ্যান্ড কম্পিউটার সায়েন্সে রীতিমত স্টার্টআপ মেলা বসিয়েছিলেন ছাত্রছাত্রীরাই। অধিকাংশই ফুড স্টার্টআপ। খাবারের স্টল দিয়েছিলেন। তাছাড়াও ছিল অন্যান্য স্টার্টআপ। কেউ ঘরোয়া পরিষেবা দেওয়ার আইডিয়া নিয়ে কাজ করতে চান। কেউ চান স্টার্টআপ ইকোসিস্টেম নিয়ে কাজ করতে। কারও মাথায় কিলবিল করছে ফুড ইনোভেশনের নানান আইডিয়া। একটি ছাত্র এসে বলছিলেন তিনি পড়াশুনোর ফাঁকে ফাঁকে ইভেন্ট করেন। তাই সেই কাজটায় আরও কতরকমের কি অভিনবত্ব আনা যেতে পারে তাই নিয়ে তার দারুণ আগ্রহ। লাইট অ্যাকশন ক্যামেরার একটি স্টল ছিল। দামী দামী ক্যামেরা লেন্স ছড়িয়ে লাইটে শেড দিয়ে রীতিমত পেশাদার ফটোগ্রাফির স্টল খুলে বসেছিলেন এক ছাত্র। জিজ্ঞেস করায় দেখিয়ে দিলেন তার রেভেনিউ মডেল। কত টাকা লগ্নি লাগবে কত টাকা কত দিনে তুলতে পারবেন সব হোম-ওয়ার্ক করে আসা দুর্দান্ত প্রাণ চঞ্চল ভবিষ্যতের একেকজন উদ্যোগপতিকে দেখে দারুণ প্রেরণা হল সেদিন।